Karuse kogudus Läänemaal tähistab traditsiooniliselt aastaaegade vahetumist pööripäevapalvustega.  Pärast suvise pööripäeva palvust kirikus hakkas koguduses idanema mõte, et on vaja leida looduslähedasem koht, kus seda läbi viia. Suve edenedes leitigi paik juba aastast 2000 eluaustuse laiguna tuntud Uplinna metsatalu maadel. Sinna ehitasime aastaid näinud pärna alla looduspalvuste altari.  Juhuse tahtel saabus viieteist aasta järel Uplinna tallu külla kunagine Karuse koguduse õpetaja kaplan Endel Apsalon, kes oli ka esimese looduspalve läbiviija Eestis 3. juulil 1989. Ja nüüd, kakskümmend aastat  hiljem, pühitses ta sisse meie looduspalvete altari.  Sügis algas 23. septembril kell 00.18 ja samal ajal toimuski uue altari juures looduspalve sügisese pööripäeva tähistamiseks. Teenistuse viis läbi koguduse õpetaja Lembit Tammsalu. Osavõtjaid oli küll hilise aja tõttu vähem kui tavaliselt, aga palvus oli tänu küünalde ja lõkke hubasele valgusele sügavama mõttega.  Koguduse liikmete arvates võiks see metsaaltar muutuda pööripäevateenistuste palvepaigaks.